32004R0224
L 037/5
JURNALUL OFÍCIAL AL UNIUNII EUROPENE
REGULAMENTUL (CE) NR. 224/2004 AL COMISIEI
din 9 februarie 2004
de stabilire a ajutorului menționat în Regulamentul (CE) nr. 1255/1999 al Consiliului pentru depozitarea privată a untului și a smântânii și de derogare de la Regulamentul (CE) nr. 2771/1999
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1255/1999 al Consiliului din 17 mai 1999 privind organizarea comună a pieței laptelui și a produselor lactate (1), în special articolul 10,
întrucât:
(1)
Articolul 34 alineatul (2) din Regulamentul (CE) nr. 2771/1999 al Comisiei din 16 decembrie 1999 de stabilire a normelor de aplicare a Regulamentului (CE) nr. 1255/1999 al Consiliului în ceea ce privește intervenția pe piața untului și smântânii (2) prevede că ajutorul acordat pentru depozitarea privată menționată la articolul 6 alineatul (3) din Regulamentul (CE) nr. 1255/1999 urmează să fie stabilită în fiecare an.
(2)
Articolul 6 alineatul (3) al treilea paragraf din Regulamentul (CE) nr. 1255/1999 specifică faptul că ajutorul se stabilește în funcție de costurile de depozitare și de tendința potențială a prețurilor la untul proaspăt și la untul din stocuri.
(3)
În ceea ce privește costurile de depozitare, în special costurile de intrare și ieșire a produselor în cauză, trebuie ținut seama de costurile zilnice pentru depozitarea la rece și de costurile financiare de depozitare.
(4)
În ceea ce privește tendința potențială a prețurilor, trebuie luate în considerare reducerile prețurilor de intervenție la unt prevăzute la articolul 4 alineatul (1) din Regulamentul (CE) nr. 1255/1999 și scăderile rezultate așteptate la prețurile de pe piață la untul proaspăt și la untul din stocuri și trebuie acordat un ajutor mai mare pentru solicitările de contracte primite înainte de 1 iulie 2004.
(5)
Pentru a evita solicitările excesive pentru depozitare privată înaintea datei respective, este nevoie să se introducă, pentru perioada care se încheie la 1 iulie 2004, o cantitate orientativă și un mecanism de comunicare care să permită Comisiei să stabilească momentul în care se atinge respectiva cantitate. Cantitatea orientativă trebuie stabilită ținându-se seama de cantitățile reglementate prin contracte de depozitare în anii anteriori.
(6)
Articolul 29 alineatul (1) din Regulamentul (CE) nr. 2771/1999 prevede că intrarea la depozitare trebuie să aibă loc între 15 martie și 15 august. Situația dificilă din prezent de pe piața untului justifică, în 2004, schimbarea datei de intrare pentru operațiunile de depozitare a untului și smântânii pentru 1 martie. În consecință, trebuie introdusă o derogare de la respectivul articol.
(7)
Măsurile prevăzute de prezentul regulament sunt conforme cu avizul Comitetului de gestionare a laptelui și produselor lactate,
ADOPTĂ PREZENTUL REGULAMENT:
Articolul 1
(1) Ajutorul menționat la articolul 6 alineatul (3) din Regulamentul (CE) nr. 1255/1999 se calculează în tone de unt sau de echivalent de unt pentru contractele încheiate în 2004 pe baza următoarelor elemente:
(a)
pentru toate contractele:
-
24 EUR pentru costuri de depozitare fixe;
-
0,35 EUR pentru costurile de depozitare la rece pentru fiecare zi de depozitare contractuală;
-
o sumă pe zi de depozitare contractuală, calculată pe baza a 90 % din prețul de intervenție pentru unt în vigoare în ziua în care începe depozitarea contractuală și pe baza unei rate a dobânzii anuale de 2,25 %;
(b)
147,60 EUR pentru contracte care au fost încheiate pe baza solicitărilor primite de agenția de intervenție înainte de 1 iulie 2004.
(2) Agenția de intervenție înregistrează data primirii solicitărilor de încheiere a unui contract în conformitate cu prevederile de la articolul 30 alineatul (1) din Regulamentul (CE) nr. 2771/1999, precum și cantitățile corespunzătoare și data fabricării și locul în care se depozitează untul.
Comisiei îi sunt comunicate de statele membre, până la orele 12 (ora Bruxelles-ului) în fiecare marți, cantitățile reglementate de respectivele solicitări în săptămâna precedentă. Imediat ce Comisia comunică statelor membre că solicitările au atins 90 000 de tone, statele membre informează Comisia în fiecare zi înainte de orele 12 (ora Bruxelles-ului) cu privire la cantitățile reglementate de solicitările din ziua precedentă.
(3) Comisia suspendă aplicarea alineatului (1) litera (b) și a alineatului (2) imediat ce observă că solicitările menționate la alineatul (1) litera (b) au atins 120 000 de tone.
Articolul 2
Prin derogare de la articolul 29 alineatul (1) din Regulamentul (CE) nr. 2771/1999, intrarea la depozitare în 2004 poate avea loc de la 1 martie.
Articolul 3
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 februarie 2004.